รองปลัดกรุงเทพมหานคร พร้อมเจ้าหน้าที่ แจกหน้ากากอนามัย รวมถึงประชาสัมพันธ์วิธีการป้องกันตนเองให้ห่างไกลจากเชื้อไวรัสโคโรนาสายพันธุ์ใหม่ 2019
รองปลัดกรุงเทพมหานคร พร้อมเจ้าหน้าที่ แจกหน้ากากอนามัย รวมถึงประชาสัมพันธ์วิธีการป้องกันตนเองให้ห่างไกลจากเชื้อไวรัสโคโรนาสายพันธุ์ใหม่ 2019 นางวิภารัตน์ ไชยานุกิจ และนายขจิต ชัชวานิชย์ รองปลัดกรุงเทพมหานคร ลงพื้นที่แจกหน้ากากอนามัยให้กับประชาชนและนักท่องเที่ยว เพื่อป้องกันการแพร่ระบาดของโรคปอดอักเสบจากเชื้อไวรัสโคโรนา สายพันธุ์ใหม่ 2019 โดยมีนางอัจฉราวดี ชัยสุวิรัตน์ ผู้ช่วยเลขานุการผู้ว่าราชการกรุงเทพมหานคร นางสุธาทิพย์ สนเอี่ยม ผู้ช่วยปลัดกรุงเทพมหานคร พร้อมด้วยคณะผู้บริหาร ข้าราชการและเจ้าหน้าที่เขตปทุมวัน ร่วมลงพื้นที่บริเวณหน้าห้างเซ็นทรัลเวิลด์ เขตปทุมวัน นางวิภารัตน์ เปิดเผยว่า จากสถานการณ์การแพร่ระบาดของโรคปอดอักเสบจากเชื้อไวรัสโคโรนา สายพันธุ์ใหม่ 2019 โดยเฉพาะในพื้นที่สาธารณะที่ประชาชนใช้สอยประโยชน์ร่วมกัน พล.ต.อ.อัศวิน ขวัญเมือง ผู้ว่าราชการกรุงเทพมหานคร มีความห่วงใยและตระหนักถึงสถานการณ์ดังกล่าว รวมถึงได้รับมอบหมายจาก พล.อ.ประยุทธ์ จันทร์โอชา นายกรัฐมนตรี ให้กรุงเทพมหานครลงพื้นที่แจกหน้ากากอนามัยให้กับประชาชนและนักท่องเที่ยว โดยกระจายไปตามสถานที่ต่างๆ พร้อมทั้งรณรงค์ประชาสัมพันธ์ให้ความรู้ความเข้าใจแก่ประชาชนในด้านสุขอนามัยเพื่อให้ประชาชนมีหน้ากากอนามัยใช้อย่างทั่วถึและเพื่อเป็นการเพิ่มประสิทธิภาพในการป้องกันโรคที่ผ่านมากรุงเทพมหานคร จัดเจ้าหน้าที่ลงพื้นที่ประชาสัมพันธ์ให้คำแนะนำแก่ผู้ประกอบการโรงแรม สถานประกอบการ ห้างร้าน ตลาดสดและโรงเรียน เกี่ยวกับการดูแลสุขภาพอนามัยของตนเอง พร้อมแจกแผ่นโปสเตอร์คำแนะนำ 3 ภาษา ได้แก่ ภาษาไทย ภาษาอังกฤษ และภาษาจีน พร้อมให้ประชาชนปฏิบัติตามคำแนะนำ กินร้อน ช้อนกลาง ล้างมือ และควรสวมหน้ากากอนามัยทุกครั้ง เมื่อเข้าไปในพื้นที่เสี่ยงหรือสถานที่แออัด ตลอดจนขอความร่วมมือเฝ้าระวังสังเกตอาการคนใกล้ชิด หากพบว่ามีอาการ ไข้สูง หายใจเร็ว มีน้ำมูก หายใจลำบาก ให้แจ้งศูนย์บริการสาธารณสุขในพื้นที่ หรือสายด่วนกรมควบคุมโรค 1422